ส่วนที่ 3 ฐานะการเงินและผลการดำเนินงาน

  รายงานความรับผิดชอบของคณะกรรมการบริษัทต่อรายงานทางการเงิน

งบการเงินของบริษัท โอซีซี จำกัด (มหาชน) ได้จัดทำภายใต้นโยบายของคณะกรรมการบริษัท
ซึ่งกำหนดให้ปฏิบัติตามหลักการมาตรฐานบัญชีที่รับรองทั่วไป มีการบันทึกบัญชีด้วยความระมัดระวัง
ใช้ดุลยพินิจและประมาณการอย่างรอบคอบในการจัดทำงบการเงิน
โดยมีการเปิดเผยข้อมูลสำคัญอย่างเพียงพอในหมายเหตุประกอบงบการเงิน
เพื่อให้สะท้อนผลการดำเนินงานที่แท้จริงของบริษัท

คณะกรรมการบริษัทให้ความสำคัญต่อความถูกต้องและคุณภาพของงบการเงิน
โดยให้สอบทานข้อมูลทางการเงินและเปิดเผยข้อมูลสำคัญอย่างเพียงพอในหมายเหตุประกอบงบการเงิน
มีคำอธิบายและการวิเคราะห์ของฝ่ายจัดการ
เพื่อประโยชน์ในการใช้งบการเงินของผู้ถือหุ้นและผู้ลงทุนทั่วไป

คณะกรรมการบริษัทได้แต่งตั้งคณะกรรมการตรวจสอบ ซึ่งประกอบด้วยกรรมการอิสระที่มีความรู้
ความเข้าใจในด้านการบัญชี การเงิน และบริหารธุรกิจเป็นอย่างดี
ให้กำกับดูแลคุณภาพของงบการเงิน เพื่อให้มั่นใจได้ว่ามีการบันทึกทางบัญชีถูกต้อง
ครบถ้วนอย่างเพียงพอ ทันเวลา
ซึ่งความเห็นของคณะกรรมการตรวจสอบปรากฏในรายงานของคณะกรรมการตรวจสอบที่แสดงไว้ในรายงานประจำปีแล้ว

จากโครงสร้างของระบบการบริหารจัดการและการควบคุมภายในที่มีประสิทธิภาพ
และการแสดงความเห็นของผู้สอบบัญชีต่องบการเงินของบริษัทในรายงานผู้สอบบัญชี
ทำให้คณะกรรมการบริษัทมีความมั่นใจอย่างสมเหตุสมผลว่า งบการเงินของบริษัท ณ วันที่ 31
ธันวาคม 2556 ได้แสดงฐานะการเงิน ผลการดำเนินงาน และกระแสเงินสด
โดยถูกต้องตามสาระสำคัญของหลักการมาตรฐานบัญชีที่รับรองทั่วไป

นางกาญจนา สายสิริพร นางธีรดา อำพันวงษ์

ประธานกรรมการ กรรมการผู้จัดการและประธานเจ้าหน้าที่บริหาร

7.  ข้อมูลทางการเงินที่สำคัญ

ข้อมูลทางการเงินโดยสรุปของบริษัท

(หน่วย 1 : 1000 บาท)

  ----------------------------- ----------- --------- ----------- --------- ----------- ---------
  รายการ                        ปี 2556                ปี 2555                ปี 2554      

  รายได้จากการขาย                1,506,776   100.00%   1,584,318   100.00%   1,368,559   100.00%

  หัก ต้นทุนขาย                    774,120     51.38%    803,637     50.72%    680,888     49.75%

  กำไรขั้นต้น                      732,656     48.62%    780,681     49.28%    687,671     50.25%

  หัก ค่าใช้จ่ายในการขายและบริหาร    656,329     43.56%    677,730     42.78%    591,699     43.24%

  กำไรจากการดำเนินงาน            76,327      5.07%     102,951     6.50%     95,972      7.01%

  บวก รายได้อื่น                   49,000      3.25%     39,883      2.52%     46,609      3.41%

  กำไรก่อนดอกเบี้ยจ่ายและภาษีเงินได้   125,327     8.32%     142,834     9.02%     142,581     10.42%

  หัก ดอกเบี้ยจ่าย                  0.00                  0.00                  0.00        

  กำไรก่อนภาษีเงินได้               125,327     8.32%     142,834     9.02%     142,581     10.42%

  หัก ภาษีเงินได้                   23,954      1.59%     35,875      2.26%     42,633      3.12%

  กำไร(ขาดทุน)สุทธิ                101,373     6.73%     106,959     6.75%     99,948      7.30%
  ----------------------------- ----------- --------- ----------- --------- ----------- ---------

  ----------------------------- ----------- --------- ----------- --------- ----------- ---------
  รายได้รวม                      1,555,776   100.00%   1,624,201   100.00%   1,415,168   100.00%

  ค่าใช้จ่ายรวม                    1,430,449   91.94%    1,481,367   91.21%    1,272,587   89.92%

  กำไรก่อนดอกเบี้ยจ่ายและภาษีเงินได้   125,327     8.06%     142,834     8.79%     142,581     10.08%

  หัก ดอกเบี้ยจ่าย                  0.00        %         0.00                  0.00        

  หัก ภาษีเงินได้                   23,954      1.54%     35,875      2.21%     42,633      3.01%

  กำไร(ขาดทุน)สุทธิ                101,373     6.52%     106,959     6.59%     99,948      7.06%
  ----------------------------- ----------- --------- ----------- --------- ----------- ---------

อัตราส่วนทางการเงินที่สำคัญ

  ------------------------------------------------ ------- ----- -------- ----- ------- -----
                                                   ปี 2556        ปี 2555         ปี 2554  

  อัตราส่วนสภาพคล่อง (LIQUIDITY RATIO)                                                     

  อัตราส่วนสภาพคล่อง                                  3.00    เท่า   2.21     เท่า   2.44    เท่า

  อัตราส่วนสภาพคล่องหมุนเร็ว                            1.33    เท่า   1.32     เท่า   1.26    เท่า

  อัตราส่วนสภาพคล่องกระแสเงินสด                        0.28    เท่า   0.48     เท่า   0.35    เท่า

  อัตราส่วนหมุนเวียนลูกหนี้การค้า                          5.87    เท่า   6.17     เท่า   5.78    เท่า

  ระยะเวลาเก็บหนี้เฉลี่ย                                61      วัน    58       วัน    62      วัน

  อัตราส่วนหมุนเวียนสินค้าคงเหลือ                         2.97    เท่า   3.66     เท่า   3.63    เท่า

  ระยะเวลาขายสินค้าเฉลี่ย                              121     วัน    98       วัน    99      วัน

  อัตราส่วนหมุนเวียนเจ้าหนี้                              5.13    เท่า   6.19     เท่า   5.77    เท่า

  ระยะเวลาชำระหนี้                                   70      วัน    58       วัน    62      วัน

  Cash Cycle                                       112     วัน    98       วัน    99      วัน

  อัตราส่วนแสดงความสามารถในการหากำไร(PROFITABILITY                                        
  RATIO)                                                                                

  อัตรากำไรขั้นต้น                                     48.62   %     49.28    %     50.25   %

  อัตรากำไรจากการดำเนินงาน                           5.07    %     6.50     %     7.01    %

  อัตรากำไรอื่น                                       3.15    %     2.46     %     3.29    %

  อัตราส่วนเงินสดต่อการทำกำไร                          93.01   %     109.97   %     75.26   %

  อัตรากำไรสุทธิ                                      6.52    %     6.59     %     7.06    %

  อัตราผลตอบแทนผู้ถือหุ้น                                14.36   %     16.46    %     16.78   %

  อัตราส่วนแสดงประสิทธิภาพในการดำเนินงาน (EFFICIENCY                                         
  RATIO)                                                                                

  อัตราผลตอบแทนจากสินทรัพย์                            9.82    %     11.26    %     11.93   %

  อัตราผลตอบแทนจากสินทรัพย์ถาวร                        59.65   %     69.07    %     99.69   %

  อัตราการหมุนของสินทรัพย์                              1.51    เท่า   1.71     เท่า   1.69    เท่า

  อัตราส่วนวิเคราะห์นโยบายทางการเงิน(FINANCIAL RATIO)                                        

  อัตราส่วนหนี้สินต่อส่วนของผู้ถือหุ้น                         0.43    เท่า   0.50     เท่า   0.43    เท่า

  อัตราส่วนความสามารถชำระดอกเบี้ย                      NA            NA             NA      

  อัตราส่วนความสามารถชำระภาระผูกพัน                    1.12    เท่า   2.03     เท่า   0.89    เท่า

  อัตราการจ่ายเงินปันผล                                              44.88    %     42.02   %
  ------------------------------------------------ ------- ----- -------- ----- ------- -----

14. การวิเคราะห์และคำอธิบายของฝ่ายจัดการ

1.  ผลการดำเนินงานและฐานะการเงิน

    1.  ภาพรวมของผลการดำเนินงานและฐานะการเงินที่ผ่านมา

ในปี 2556 บริษัทมีรายได้รวม 1,555.78 ล้านบาท เปรียบเทียบกับปีก่อนลดลง 68.42 ล้านบาท
คิดเป็นอัตราส่วนลดลง 4.21% มีค่าใช้จ่ายรวมทั้งสิ้น 1,430.45 ล้านบาท ลดลงจากปีก่อน 50.92
ล้านบาท คิดเป็นอัตราส่วนลดลง 3.44% และมีกำไรสุทธิหลังจากหักภาษีเงินได้นิติบุคคลแล้ว
101.37 ล้านบาท เปรียบเทียบกับปีก่อนลดลง 5.59 ล้านบาท คิดเป็นอัตราส่วนลดลง 5.22%

สินทรัพย์รวม ณ วันที่ 31 ธันวาคม 2556 มีมูลค่า 1,045.19 ล้านบาท เพิ่มขึ้นจากปีก่อน 25.20
ล้านบาท หรือ 2.47% โดยมีสินทรัพย์หมุนเวียนเพิ่มขึ้น 121.25 ล้านบาท
และมีสินทรัพย์ไม่หมุนเวียนลดลง 96.05 ล้านบาท
สินทรัพย์หมุนเวียนมีเงินสดและรายการเทียบเท่าเงินสดเพิ่มขึ้น 7.66 ล้านบาท
เงินลงทุนชั่วคราวเพิ่มขึ้น 110.00 ล้านบาท เป็นเงินฝากประจำระยะเวลาไม่เกิน 1
ปีและตราสารหนี้ที่จะถือจนครบกำหนดภายใน 1 ปี ลูกหนี้การค้าสุทธิลดลง 35.74 ล้านบาท
ตามการปรับตัวของยอดขายที่ชะลอลง สินค้าคงคลังเพิ่มขึ้น 39.47ล้านบาท
จากการเตรียมสินค้าไว้จำหน่ายในช่วงเทศกาลปีใหม่และตรุษจีน ส่วนสินทรัพย์หมุนเวียนอื่นลดลง
0.14 ล้านบาท สินทรัพย์ไม่หมุนเวียนมีเงินลงทุนระยะยาวอื่นลดลง 98.45 ล้านบาท
จากการทยอยครบกำหนดของเงินฝากระยะยาวและจากการเปลี่ยนแปลงมูลค่าของเงินลงทุนตามหลักมูลค่ายุติธรรม
อสังหาริมทรัพย์เพื่อการลงทุนไม่เปลี่ยนแปลง ส่วนที่ดินอาคารอุปกรณ์สุทธิลดลง 4.50 ล้านบาท
สินทรัพย์ไม่มีตัวตนสุทธิเพิ่มขึ้น 3.38 ล้านบาท สิทธิการเช่าลดลง 2.19 ล้านบาท
ซึ่งเป็นผลจากการตัดจ่ายตามอายุการใช้งาน สินทรัพย์ภาษีเงินได้รอการตัดบัญชี 31.11 ล้านบาท
เพิ่มขึ้น 4.49 ล้านบาท และมีสินทรัพย์ไม่หมุนเวียนอื่นเพิ่มขึ้น 1.23 ล้านบาท

เศรษฐกิจไทยในปี 2556
ขยายตัวชะลอลงจากปีก่อนตามการอ่อนแรงของอุปสงค์ในประเทศเป็นสำคัญ
ในช่วงครึ่งแรกของปีการบริโภคภาคเอกชนยังมีบทบาทสำคัญต่อการขยายตัวของเศรษฐกิจ
โดยยังพอเติบโตจากผลของมาตรการกระตุ้นเศรษฐกิจภาครัฐ อาทิ การปรับขึ้นค่าจ้างขั้นต่ำ
มาตรการแทรกแซงราคาสินค้าเกษตร
รวมถึงโครงการคืนเงินภาษีรถยนต์คันแรกที่ช่วยกระตุ้นยอดซื้อรถยนต์ต่อเนื่องจากช่วงปลายปีก่อน
ประกอบกับปัจจัยสนับสนุนการใช้จ่ายของภาคครัวเรือนยังอยู่ในเกณฑ์ดี
ขณะที่การลงทุนของภาคธุรกิจยังมีต่อเนื่อง อย่างไรก็ดี
ในช่วงครึ่งหลังของปีเศรษฐกิจกลับมีทิศทางชะลอลงค่อนข้างมากจากการหดตัวของอุปสงค์ในประเทศเนื่องจากผลของมาตรการกระตุ้นเศรษฐกิจของภาครัฐที่เริ่มทยอยหมดลง
รวมทั้งการใช้จ่ายเพื่อลงทุนของภาครัฐทั้งในและนอกงบประมาณทำได้ล่าช้า
ประกอบกับความไม่แน่นอนของสถานการณ์ทางเศรษฐกิจและการเมืองที่สูงขึ้น
ส่งผลให้ภาคครัวเรือนเพิ่มความระมัดระวังในการใช้จ่ายและพยามยามไม่ก่อหนี้เพิ่มเติม
ผู้ประกอบการชะลอการลงทุนออกไปเพื่อรอความชัดเจนของสถานการณ์
และสถาบันการเงินเข้มงวดในการปล่อยสินเชื่อมากยิ่งขึ้น
ส่วนภาคการท่องเที่ยวยังสามารถขยายตัวได้แต่ช่วงปลายปีจำนวนนักท่องเที่ยวเริ่มลดลงจากปัญหาเหตุการณ์ชุมนุมทางการเมืองในประเทศ

ในขณะที่ภาคการส่งออกซึ่งเป็นเครื่องจักรสำคัญในการขับเคลื่อนเศรษฐกิจของไทยก็ฟื้นตัวได้อย่างช้าๆ
แม้เศรษฐกิจโลกเริ่มมีสัญญาณฟื้นตัว เนื่องจากบางอุตสาหกรรมของไทยประสบปัญหาขาดแคลนวัตถุดิบ
รวมถึงมีข้อจำกัดด้านเทคโนโลยีการผลิตจึงไม่สามารถผลิตสินค้าที่ตอบสนองความต้องการของตลาดโลกที่เปลี่ยนไปได้มาก

จากสภาวะเศรษฐกิจที่ต้องเผชิญกับปัจจัยลบและสภาพแวดล้อมเต็มไปด้วยความไม่แน่นอนสูง
มีการเปลี่ยนแปลงอยู่ตลอดเวลา ผู้บริโภคต่างขาดความเชื่อมั่น
จึงได้ชะลอการซื้อสินค้าลงโดยเลือกซื้อสินค้าเท่าที่จำเป็นและบริโภคในปริมาณที่จำกัด
ประกอบกับภาวะการแข่งขันที่นับวันยิ่งทวีความรุนแรงมากยิ่งขึ้น
มีคู่แข่งขันเข้ามาในตลาดอย่างต่อเนื่อง
ถึงแม้ว่าบริษัทมีการทำกิจกรรมส่งเสริมการขายที่เข้มข้นขึ้นในหลากหลายรูปแบบเพื่อกระตุ้นกำลังซื้อแล้วก็ตาม
ก็ยังไม่สามารถเพิ่มรายได้ให้มีการเติบโตได้ซึ่งคู่แข่งหลายรายต่างก็ประสบกับปัญหากำลังซื้อหดตัวเช่นเดียวกัน

นอกจากนี้ยังมีปัจจัยอื่นๆ ที่มีผลกระทบต่อผลการประกอบการทั้งที่ช่วยส่งเสริม
สนับสนุนหรือเป็นอุปสรรคต่อการประกอบธุรกิจ เช่น

1.  การลงทุนภาครัฐในโครงการต่างๆ เช่น
    โครงการลงทุนโครงสร้างพื้นฐานของประเทศและโครงการบริหารจัดการน้ำต้องหยุดชะงัก
    มีความล่าช้าในการจ่ายเงินของโครงการรับจำนำข้าว ปัญหาภาระหนี้ครัวเรือนอยู่ในระดับสูง
    ราคาสินค้าเกษตรตกต่ำ
    การชะลอตัวของการผลิตภาคอุตสาหกรรมซึ่งกระทบต่อรายได้ครัวเรือนโดยเฉพาะในส่วนของการทำงานล่วงเวลา
    สิ่งเหล่านี้มีผลกระทบต่อกำลังซื้อและการจับจ่ายน้อยลง

2.  อัตราเงินเฟ้อเฉลี่ยทั้งปีที่ผ่านมาอยู่ในระดับต่ำและยังชะลอลงจากปีก่อน
    จึงไม่ส่งผลกระทบต่อค่าครองชีพของประชาชนมากนัก
    ส่วนค่าเงินบาทเคลื่อนไหวผันผวนเมื่อเปรียบเทียบกับเงินสกุลดอลลาร์สหรัฐ
    โดยตั้งแต่ต้นปีจนถึงปลายเดือนเมษายน
    เงินบาทแข็งค่าขึ้นอย่างรวดเร็วเนื่องจากนักลงทุนมีความเชื่อมั่นต่อการเติบโตของเศรษฐกิจไทยก่อนจะปรับอ่อนค่าลงต่อเนื่องจนถึงช่วงปลายปี
    อย่างไรก็ดีการแกว่งตัวของค่าเงินบาทตลอดทั้งปีที่ผ่านมา
    ไม่ส่งผลกระทบอย่างมีนัยสำคัญต่อต้นทุนวัตถุดิบและสินค้าสำเร็จรูปที่นำเข้าจากต่างประเทศ

2.  นโยบายและแผนงานบริษัทในการปรับตัว

    1.  จากสภาพตลาดที่มีการแข่งขันกันอย่างรุนแรงมากยิ่งขึ้น
        ซึ่งมีทั้งคู่แข่งรายเดิมและรายใหม่ที่โถมเข้าสู่ตลาดอย่างต่อเนื่อง
        โดยใช้กลยุทธ์ที่หลากหลายมิติเพื่อช่วงชิงส่วนแบ่งทางการตลาด
        บริษัทได้วางกลยุทธ์เพื่อรักษาฐานลูกค้าเก่า
        พร้อมกับได้พยายามเพิ่มจำนวนกลุ่มลูกค้าใหม่ด้วยการจัดกิจกรรม ณ
        จุดขายเพื่อกระตุ้นให้เกิดการทดลองใช้ผลิตภัณฑ์และการโฆษณาประชาสัมพันธ์แบรนด์สินค้าให้ตรงกลุ่มเป้าหมายเพื่อสร้างการรับรู้และสนใจทดลองใช้สินค้า

    2.  บริษัทยังคงให้ความสำคัญในการคิดค้นพัฒนาผลิตภัณฑ์ที่มีนวัตกรรมโดดเด่น
        เพื่อตอบสนองความต้องการของผู้บริโภคในทุกโอกาสและปรับปรุงคุณภาพการให้บริการในด้านต่างๆ
        เพื่อสร้างความเชื่อมั่นและความพึงพอใจสูงสุดให้กับผู้บริโภค

    3.  ส่งเสริมความรู้ความสามารถของพนักงานในทุกระดับด้วยการจัดอบรมเพิ่มทักษะตามกลยุทธ์การเติบโตของธุรกิจ
        เพื่อให้มีศักยภาพนำพาธุรกิจไปสู่ความเป็นเลิศอย่างยั่งยืน การสร้างทีมงาน Culture
        Working Team เพื่อร่วมรณรงค์การปลูกฝังสร้างค่านิยม 6 งาม
        ภายใต้วัฒนธรรมองค์กร BEAUTY from within
        ร่วมกันกำหนดแผนปฏิบัติการเพื่อให้แต่ละหน่วยงานพร้อมร่วมแรงร่วมใจก้าวไปสู่จุดหมายเดียวกัน
        สร้างวัฒนธรรมการทำงานร่วมกันที่เปิดใจรับฟังและกล้าเสนอแนวคิดในการทำงานใหม่ๆ
        ให้ความสำคัญกับการทำงานร่วมกันเป็นทีมอย่างมืออาชีพ
        ส่งเสริมสนับสนุนให้เกิดการแลกเปลี่ยนแบ่งปันความรู้และเรียนรู้ร่วมกันระหว่างกลุ่มพนักงานในแต่ละสายวิชาชีพผ่านสื่อต่างๆ
        ภายในบริษัทโดยเฉพาะช่องทางการสื่อสาร Intranet Web Board

3.  ผลการดำเนินงานของแต่ละสายผลิตภัณฑ์

ในปี 2556 บริษัทมีรายได้จากการขายรวม 1,506.78 ล้านบาท ลดลงจากปีก่อน 4.89%
โดยมาจาก 2 สายผลิตภัณฑ์หลัก ซึ่งมียอดขายตามลำดับ ดังนี้

1.  ผลิตภัณฑ์เครื่องสำอางและอุปกรณ์เครื่องดนตรี

มียอดขาย 1,307.22 ล้านบาท คิดเป็นสัดส่วนเท่ากับ 86.76% ของยอดขายรวมทั้งบริษัท
เปรียบเทียบกับปีก่อนมีอัตราลดลง 4.90%
ซึ่งเป็นการลดลงจากการชะลอการใช้จ่ายของผู้บริโภคตามสภาวะเศรษฐกิจที่ไม่เอื้ออำนวย
แต่บริษัทยังสามารถรักษาฐานลูกค้าเก่าไว้ได้อย่างเหนียวแน่น
และหากความเชื่อมั่นในประเทศฟื้นตัวเมื่อไรก็จะสามารถสร้างยอดขายในระดับที่สูงขึ้นต่อไป

2.  ผลิตภัณฑ์เสื้อผ้า

มียอดขาย 199.56 ล้านบาท คิดเป็นสัดส่วนเท่ากับ 13.24% ของยอดขายรวมทั้งบริษัท
เปรียบเทียบกับปีก่อนมีอัตราลดลง 4.86%
โดยมีผลกระทบจากสภาพเศรษฐกิจและเหตุการณ์ทางการเมืองที่ยังไม่มีความชัดเจนซึ่งส่งผลต่ออารมณ์ในการจับจ่ายใช้สอยของผู้บริโภคอย่างมาก
และเนื่องจากผลิตภัณฑ์เสื้อผ้าถือเป็นสินค้ากึ่งฟุ่มเฟือย
ผู้บริโภคต้องตัดลดค่าใช้จ่ายในการแต่งตัวลงก่อนเป็นอันดับต้นๆ
โดยบริโภคเท่าที่จำเป็นและตามสมควร

4.  ผลการดำเนินงานเปรียบเทียบกับประมาณการ

ในปีที่ผ่านมา
บริษัทไม่ได้แสดงประมาณการผลการดำเนินงานไว้ในแบบแสดงรายการข้อมูลการเสนอขายหลักทรัพย์

5.  การรายงานผลของผู้สอบบัญชีรับอนุญาต

ในปีที่ผ่านมา
ผู้สอบบัญชีรับอนุญาตได้ตรวจสอบงบการเงินของบริษัทและแสดงความเห็นว่างบการเงินดังกล่าวถูกต้องตามที่ควรในสาระสำคัญตามมาตรฐานการรายงานทางการเงิน

6.  การเปลี่ยนแปลงนโยบายการบัญชีที่สำคัญ

ในปี 2556
บริษัทไม่มีการเปลี่ยนแปลงนโยบายการบัญชีที่จะส่งผลกระทบต่อการรายงานงบการเงินของบริษัท

2.  ความสามารถในการทำกำไร

    1.  รายได้

ในปี 2556 บริษัทมีรายได้รวม 1,555.78 ล้านบาท เปรียบเทียบกับปีก่อนลดลง 68.42 ล้านบาท
คิดเป็นอัตราส่วนลดลง 4.21% รายได้หลักมาจากยอดขาย 1,506.78 ล้านบาท ซึ่งลดลงจากปีก่อน
4.89% โดยมาจาก 2 สายผลิตภัณฑ์หลักที่กล่าวถึงข้างต้น

2.  ต้นทุนขายและค่าใช้จ่าย

ในปี 2556 ที่ผ่านมา มีต้นทุนสินค้าขาย 774.12 ล้านบาท คิดเป็นสัดส่วน 51.38%
ของยอดขายสุทธิซึ่งเพิ่มขึ้นจากปีก่อน 0.65% เกิดจากการขายสินค้าที่มีต้นทุนสูงในสัดส่วนที่มากขึ้น
และจัดรายการแถมสินค้าเพื่อระบายสินค้าคงคลังที่มีการเคลื่อนไหวช้า
ส่วนค่าใช้จ่ายในการขายและบริหารมีจำนวนทั้งสิ้น 656.33 ล้านบาท โดยลดลงจากปีก่อน 3.16%
เกิดจากการควบคุมและบริหารการใช้จ่ายอย่างระมัดระวังในหมวดส่งเสริมการตลาด

ในปีที่ผ่านมา บริษัทไม่มีภาระดอกเบี้ยจ่าย เนื่องจากบริษัทมีสภาพคล่องอยู่ในระดับที่ดีมาก
โดยเป็นผลมาจากความสามารถในการบริหารจัดการกระแสเงินสดที่มีประสิทธิภาพ

3.  รายได้อื่นๆ

รายได้ซึ่งไม่ได้เกิดจากการดำเนินงานตามปกติมี 49.00 ล้านบาท เพิ่มขึ้นจากปีก่อน 9.12
ล้านบาท หรือเพิ่มขึ้น 22.86% โดยมาจากรายได้จากเงินชดเชยค่าใช้จ่าย เงินปันผลรับ
และดอกเบี้ยรับ

4.  กำไร

เมื่อนำรายได้จากการขายหักลบกับต้นทุนสินค้าขาย ค่าใช้จ่ายในการขายและบริหารแล้ว
บริษัทมีกำไรจากการดำเนินงาน 76.33 ล้านบาท ลดลงจากปีก่อน 26.62 ล้านบาท คิดเป็น
25.86% เนื่องจากเหตุผลที่กล่าวมาข้างต้น ในขณะที่รายได้อื่นๆ เพิ่มขึ้น
ส่งผลให้มีกำไรก่อนภาษีเงินได้นิติบุคคล 125.33 ล้านบาท ลดลงจากปีก่อน 17.51 ล้านบาท
หรือคิดเป็น 12.26% แต่เมื่อหักภาษีเงินได้นิติบุคคลที่มีอัตราลดลงแล้วจะมีกำไรสุทธิ 101.37
ล้านบาท ลดลงจากปีก่อน 5.22%

หากเปรียบเทียบกับงบกระแสเงินสด
อัตราส่วนของเงินสดสุทธิจากการดำเนินงานต่อกำไรสุทธิมีจำนวน 0.70 เท่า ลดลงจากปีก่อน
0.36 เท่า แต่ถือว่ายังคงอยู่ในระดับที่ดี

5.  อัตราผลตอบแทนต่อผู้ถือหุ้น

บริษัทจ่ายเงินปันผลสำหรับปี 2555 เป็นจำนวนเงิน 48.00 ล้านบาท เปรียบเทียบสัดส่วนเท่ากับ
44.88% ของกำไรสุทธิในปี 2555 ซึ่งสอดคล้องกับนโยบายการจ่ายเงินปันผลของบริษัท

3.  ความสามารถในการบริหารสินทรัพย์

    1.  คุณภาพของลูกหนี้

  ลูกหนี้การค้าที่มีอายุเกิน 3 เดือน และเช็คคืนรวมกันทั้งสิ้นจำนวนเงิน 15.23 ล้านบาท
  มีสัดส่วนเพียง 7.22% ของลูกหนี้การค้าทั้งหมด เปรียบเทียบกับปีก่อนลดลง 21.06%
  สะท้อนให้เห็นถึงการบริหารสินเชื่อที่มีประสิทธิภาพดียิ่งขึ้น
  มีการติดตามเร่งรัดการจัดเก็บเงินอย่างใกล้ชิด
  บริษัทได้ตั้งค่าเผื่อหนี้สงสัยจะสูญโดยใช้เกณฑ์เดียวกันกับปีก่อนเป็นจำนวนเงิน 8.59 ล้านบาท

2.  สินค้าคงเหลือและการด้อยค่า

  ณ สิ้นปี มีสินค้าคงคลัง 279.93 ล้านบาท
  บริษัทมีการสำรองค่าเผื่อด้อยค่าของสินค้าโดยใช้เกณฑ์เดียวกับปีก่อน โดยปีนี้มียอดสำรองคงค้าง
  2.35 ล้านบาท คิดเป็นสัดส่วน 0.84%

3.  การลงทุน

  ในปีที่ผ่านมา
  บริษัทไม่ได้มีรายการลงทุนเพิ่มที่มีนัยสำคัญเนื่องจากสถานการณ์ทางการเมืองและภาวะเศรษฐกิจที่ไม่เอื้ออำนวย
  อย่างไรก็ดีหากสภาพตลาดภายนอกโดยรวมปรับตัวดีขึ้น บริษัทก็พร้อมที่จะขยายการลงทุน

4.  สภาพคล่องและแหล่งเงินทุน

    1.  ความเหมาะสมของโครงสร้างเงินทุน

        1.  โครงสร้างเงินทุน

บริษัทมีอัตราส่วนหนี้สินต่อส่วนของผู้ถือหุ้น (Debt to Equity) เพียง 0.43 เท่า
และยังลดลงจากปีก่อน อีกทั้งไม่มีภาระเงินกู้ยืมคงค้าง
ตัวชี้วัดเหล่านี้แสดงให้เห็นถึงโครงสร้างทางการเงินที่ดีและมีฐานะทางการเงินที่แข็งแกร่ง
หากโอกาสทางธุรกิจเอื้ออำนวยและมีผลตอบแทนทางเศรษฐกิจที่คุ้มค่า
บริษัทก็จะมีความสามารถในการขยายการลงทุนโดยใช้เงินสะสมที่มีอยู่ควบคู่กับการใช้เงินกู้ยืมจากสถาบันทางการเงินได้อย่างแน่นอน

2.  ส่วนของผู้ถือหุ้น

สิ้นปี 2556 ส่วนของผู้ถือหุ้นมีมูลค่า 729.63 ล้านบาท เพิ่มขึ้นจากปีก่อน 47.50
ล้านบาทหรือเท่ากับ 6.96% โดยเป็นการเพิ่มขึ้นจากกำไรสุทธิประจำปี 101.37
ล้านบาทและผลขาดทุนที่ยังไม่เกิดขึ้นจากการเปลี่ยนแปลงมูลค่าเงินลงทุนตามหลักมูลค่ายุติธรรม
7.34 ล้านบาท
บวกด้วยภาษีเงินได้เกี่ยวกับผลต่างจากการเปลี่ยนแปลงในมูลค่ายุติธรรมของเงินลงทุนเผื่อขาย
1.47 ล้านบาท หักลดการจ่ายเงินปันผลสำหรับปี 2555 จำนวนเงิน 48.00 ล้านบาท

3.  กระแสเงินสด

ในปี 2556 มีเงินสดสุทธิจากกิจกรรมดำเนินงาน 70.99 ล้านบาท ลดลงจากปีก่อนจำนวน 42.23
ล้านบาท เนื่องมาจากการเพิ่มขึ้นของสินค้าคงคลังและการลดลงของเจ้าหนี้การค้า
เงินสดสุทธิใช้ไปจากกิจกรรมลงทุนมีทั้งสิ้น 15.32 ล้านบาท เพิ่มขึ้นจากปีก่อน 1.43 ล้านบาท
ส่วนเงินสดสุทธิใช้ไปในกิจกรรมจัดหาเงินมีทั้งสิ้น 48.00 ล้านบาท
ซึ่งเป็นการจ่ายเงินปันผลให้ผู้ถือหุ้น เมื่อรวมกับเงินสดต้นปีแล้วมีเงินสดคงเหลือ ณ สิ้นปี 81.45
ล้านบาท

4.  หนี้สิน

สิ้นปี 2556 บริษัทไม่มีเงินกู้ยืมจากสถาบันการเงินคงค้าง และในระหว่างปีก็ไม่มีการกู้ยืมเงินเลย
จึงไม่มีความเสี่ยงจากความผันผวนของอัตราแลกเปลี่ยนหรืออัตราดอกเบี้ย
บริษัทย่อมจะไม่มีปัญหาในการชำระดอกเบี้ยอย่างแน่นอนหากต้องใช้เงินกู้ยืมบ้างในบางโอกาส
ส่วนหนี้สินที่มีอยู่ส่วนใหญ่เป็นเจ้าหนี้การค้าซึ่งบริษัทได้ชำระตรงตามกำหนดเวลาเสมอ

2.  สภาพคล่องและความสามารถในการชำระหนี้

ณ สิ้นปี 2556 อัตราส่วนสภาพคล่องเท่ากับ 3.00 เท่า เพิ่มขึ้นจากปีก่อน 0.79 เท่า
และอัตราส่วนสภาพคล่องหมุนเร็วเท่ากับ 1.33 เท่า เพิ่มขึ้นจากปีก่อน 0.01 เท่า
อัตราส่วนทั้งสองยังคงมีสภาพคล่องในระดับที่สูงมากและเงินทุนหมุนเวียนยังมีอยู่อย่างเพียงพอ
หากมองในภาพรวม Cash Cycle จะเฉลี่ยอยู่ที่ 112 วัน มีค่าเพิ่มขึ้นจากปีก่อน 14 วัน
โดยมีผลมาจากระยะเวลาเก็บหนี้เฉลี่ยและระยะเวลาขายสินค้าเฉคลี่ยที่ยาวขึ้น
แต่ก็ไม่มีผลกระทบต่อสภาพคล่องแต่อย่างใค

เนื่องจากสินทรัพย์หมุนเวียนมีมูลค่า 713.44 ล้านบาท สูงกว่าหนี้สินหมุนเวียนเป็นจำนวนเงิน
475.25 ล้านบาท
และบริษัทไม่มีภาระหนี้สินเงินกู้ยืมเลยย่อมเป็นเครื่องบ่งชี้ให้เห็นถึงความเพียงพอของสภาพคล่องและความสามารถในการชำระหนี้ได้อย่างชัดเจน

5.  ปัจจัยและอิทธิพลหลักที่อาจมีผลต่อผลการดำเนินงานหรือฐานะการเงินในอนาคต

สภาวะเศรษฐกิจไทยในปี 2557 มีปัจจัยลบต่างๆ รุมเร้ามากมาย
โดยเฉพาะเหตุการณ์ความไม่สงบทางการเมืองนำมาซึ่งการประกาศยุบสภาของรัฐบาล
และหากปัญหาทางการเมืองยืดเยื้อจะส่งผลบั่นทอนความเชื่อมั่นในวงกว้าง
อุปสงค์โดยรวมในประเทศอาจปรับตัวลดลง
การใช้จ่ายและการลงทุนภาครัฐจะมีความล่าช้ากว่าคาดและมีความไม่แน่นอนสูง
โดยเฉพาะการเบิกจ่ายเม็ดเงินตามแผนการบริหารจัดการทรัพยากรน้ำและโครงการลงทุนสาธารณูปโภคขนาดใหญ่เนื่องจากยังต้องรอความชัดเจนในการดำเนินงานจากรัฐบาลชุดใหม่
การลงทุนภาคเอกชนอาจจะชะลอหรือหยุดชะงักชั่วคราวเพราะสภาพแวดล้อมทางเศรษฐกิจไม่เอื้ออำนวย
ส่วนการบริโภคภาคเอกชนอาจมีแนวโน้มทรงตัวเนื่องจากภาระหนี้ที่อยู่ในระดับสูงทำให้ครัวเรือนยังจำเป็นต้องใช้จ่ายอย่างระมัดระวัง
และจากปัญหาดังกล่าวยังส่งต่อบรรยากาศการท่องเที่ยวโดยรวมอีกด้วย

ส่วนอุปสงค์ด้านต่างประเทศ
ยังมีปัจจัยเสี่ยงจากการฟื้นตัวของเศรษฐกิจโลกที่ค่อนข้างเปราะบางถึงแม้ว่าเศรษฐกิจของประเทศอุตสาหกรรมหลักอย่างสหรัฐอเมริกา
ยุโรป
และญี่ปุ่นจะมีสัญญาณฟื้นตัวแต่เศรษฐกิจของประเทศตลาดเกิดใหม่กลับมีอัตราการเติบโตที่ชะลอลง
ไม่ว่าจะเป็นประเทศในกลุ่ม BRIC (บราซิล รัสเซีย อินเดีย จีน) รวมไปถึงประเทศอื่นๆ
ในเอเชียและภูมิภาคอาเซียน

อย่างไรก็ดี บริษัทได้เตรียมความพร้อมในการรองรับทุกสถานการณ์ที่อาจเกิดขึ้น
โดยจะตั้งมั่นประกอบธุรกิจด้วยความระมัดระวัง ยึดหลักการกำกับดูแลกิจการที่ดี
พิจารณาถึงปัจจัยความเสี่ยงของการดำเนินกิจการอย่างรอบด้าน พินิจพิเคราะห์ปัญหาต่างๆ
อย่างละเอียดรอบคอบด้วยความมีเหตุผล กำหนดแผนฉุกเฉินรองรับกับเหตุการณ์กรณีเลวร้าย
มุ่งมั่นพัฒนานำเสนอสินค้าและบริการให้ตรงกับความต้องการของผู้บริโภคเพื่อสร้างความพึงพอใจและเกิดความประทับใจสูงสุด
เน้นการติดตามผลจากระบบสารสนเทศในด้านต่างๆ
เพื่อนำมาใช้ในการตัดสินใจและแก้ไขปัญหาได้อย่างทันเหตุการณ์
เพิ่มพูนทักษะและพัฒนาศักยภาพของพนักงานให้บริหารงานได้อย่างมืออาชีพ
เสริมสร้างบรรยากาศการทำงานที่ดีเพื่อให้เกิดพลังร่วมและพร้อมที่จะก้าวไปสู่ความสำเร็จร่วมกันอย่างยั่งยืนตลอดไป